ΓΡΑΠΤΗ ΕΡΩΤΗΣΗ E-2103/97 υποβολή: Concepciσ Ferrer (PPE) προς την Επιτροπή (19 Iουνίου 1997)

Θέμα: Σχέδιο για την πολιτιστική κληρονομιά στο πλαίσιο της ευρω-μεσογειακής εταιρικής σχέσης.

Στην ανακοίνωσή της προς το Συμβούλιο και το Ευρωπαϊκό Κοινοβούλιο σχετικά με την κατάσταση της ευρω-μεσογειακής εταιρικής σχέσης και την προετοιμασία της δεύτερης διάσκεψης των Υπουργών Εξωτερικών στη Μάλτα στις 15 και 16 Απριλίου 1997 (COM(97)68 τελικό), η Ευρωπαϊκή Επιτροπή τονίζει, στην παράγραφο σχετικά με τον απολογισμό των δράσεων που υλοποιήθηκαν στο πλαίσιο του τρίτου στόχου της Δήλωσης της Βαρκελώνης (κοινωνική, πολιτιστική και ανθρωπιστική εταιρική σχέση), την έγκριση συμφωνίας για μια πρώτη ομάδα 17 προγραμμάτων σχετικά με την πολιτιστική κληρονομιά βάσει αρχών που καθορίστηκαν κατά τη διάρκεια της υπουργικής συνεδρίασης που έγινε στη Μπολώνια τον Απρίλιο 1996 με θέμα την πολιτιστική κληρονομιά.

Μπορεί η Επιτροπή να μας πει ποιά ήταν αυτά τα προγράμματα, ποιό το αντικείμενο ενός εκάστου, ποιά όργανα και ποιοί οργανισμοί τα υλοποιούν καθώς και το ύψος του ποσού με το οποίο χρηματοδοτήθηκε το καθένα από αυτά;

Μπορεί, επίσης, η Επιτροπή να μας πει ποιές ακριβώς είναι οι αρχές που καθορίστηκαν στην υπουργική συνεδρίαση της Μπολώνιας βάσει των οποίων συμφωνήθηκε να εγκριθεί αυτή η πρώτη ομάδα προγραμμάτων;

Απάντηση του κ. Marνn εξ ονόματος της Επιτροπής (29 Ιουλίου 1997)

Η πολιτιστική κληρονομιά αποτέλεσε το θέμα της πρώτης υπουργικής συνδιάσκεψης μετά τη συνδιάσκεψη της Βαρκελώνης στο πλαίσιο της ευρω-μεσογειακής εταιρικής σχέσης. Οι 27 υπουργοί πολιτισμού της Κοινότητας και των μεσογειακών εταίρων συνήλθαν στη Μπολώνια, στις 21 και 22 Απριλίου 1996, για το θέμα της αξιοποίησης της ευρωμεσογειακής πολιτιστικής κληρονομιάς.

Οι υπουργοί ενέκριναν δήλωση που τονίζει πολλά θέματα προτεραιότητας για συνεργασία, μεταξύ των οποίων είναι η γνώση της πολιτιστικής κληρονομιάς με τη διάδοση της πληροφόρησης, η ευαισθητοποίηση της κοινής γνώσης και αυτών που λαμβάνουν αποφάσεις, η καταγραφή της πολιτιστικής κληρονομιάς, της τεχνογνωσίας και των τεχνικών 7 η πολιτική για την πολιτιστική κληρονομιά με τις ανταλλαγές εμπειριών, η υποστήριξη και η ενίσχυση των θεσμών 7 η επιμόρφωση στα επαγγέλματα της πολιτιστικής κληρονομιάς και της πολιτιστικής κίνησης και η αξιοποίηση της πολιτιστικής κληρονομιάς με την καταγραφή και τη σύνδεση σε δίκτυο των ιστορικών χώρων που χρησιμοποιούνται ως σκηνικοί χώροι, καθώς και με την τουριστική ανάπτυξη.

Η δήλωση της Μπολώνια ζητούσε από την Επιτροπή να δημιουργήσει έναν μηχανισμό συνέχισης της συνδιάσκεψης και να αρχίσει προγράμματα που θα αποβλέπουν στην αξιοποίηση της πολιτιστικής κληρονομιάς. Έτσι μια πρώτη συνεδρίαση των αντιπροσώπων των 27 υπουργείων πολιτισμού καθώς και ορισμένων αντιπροσώπων των σχετικών με το θέμα διεθνών οργανισμών έγινε στις 9 και 10 Σεπτεμβρίου 1996, με στόχο να προταθούν και να καθοριστούν σχέδια περιφερειακού χαρακτήρα που θα συνδέουν τον μεγαλύτερο δυνατό αριθμό των ευρωμεσογειακών εταίρων. Υποβλήθηκαν περίπου εκατό προτάσεις και συζητήθηκαν οι λεπτομέρειες και οι στόχοι τους.

Μια δεύτερη συνεδρίαση εμπειρογνωμόνων, στις 20 και 21 Δεκεμβρίου 1996, επέτρεψε την εμβάθυνση της συζήτησης. Προς το παρόν έχει αρχίσει η εργασία αξιολόγησης και προετοιμασίας των αιτήσεων χρηματοδότησης, για να χρηματοδοτηθεί, από το πρόγραμμα MEDA, σειρά προγραμμάτων ένα μέρος από τα οποία θα διαρκέσει τρία χρόνια. Τα προγράμματα έχουν υποβληθεί τώρα στην επιτροπή MED, την επιτροπή διαχείρισης του προγράμματος MEDA. Η Επιτροπή θα παράσχει λεπτομέρειες των προγραμμάτων μόλις ληφθεί η απόφαση χρηματοδότησης. Ο στόχος είναι να αρχίσει, ήδη από φέτος, μια σταθερή συνεργασία.